PTA-man beroof restaurant glo met speelgoedgeweerArgieffoto ŉ Man van Pretoria is in hegtenis geneem nadat hy glo ŉ kitskosrestaurant met ŉ speelgoedgeweer beroof en toe op ŉ fiets weggejaag het, het die polisie in Gauteng Donderdag gesê. “Die 25-jarige man het Dinsdagaand met ŉ fiets by die McDonald’s in Pretoria-Noord opgedaag en die restaurant betree,” het konst. Maanda Singo, woordvoerder van die polisie, gesê. “Hy het twee kaasburgers bestel. Terwyl die kassier hom gehelp het, het hy ŉ speelgoedgeweer te voorskyn gebring en die kassier aangesê om die kasregister oop te maak.” Singo sê die man het R3 320 gesteel en toe met sy fiets weggejaag. Hy het nie die kaasburgers saamgevat nie. “Hy is een uur later deur ŉ hondepatrollie-eenheid aangekeer wat hom met die gesteelde geld en speelgoedgeweer betrap het.” Die man sal binnekort in die hof verskyn. -SAPA